Na temelju članka 76. Zakona o sportu *("Narodne novine" broj 71/06, 124/10, 124/11 i 86/12, 85/15, 19/16, 98/19, 47/20 i 77/20),* Uredbe o kriterijima, mjerilima i postupcima financiranja i ugovaranja programa i projekata od interesa i za opće dobro koje provode udruge *(NN br. 26/15)* i članka 40. Statuta Zajednice športskih udruga Grada Velike Gorice, Izvršni odbor Zajednice športskih udruga Grada Velike Gorice na **6. sjednici dana 01. veljače 2022.** godine donosi

**PRAVILNIK**

**O POSTUPKU PODNOŠENJA PRIJAVA PROGRAMA ZA UVRŠTENJE**

**U PROGRAM JAVNIH POTREBA U SPORTU GRADA VELIKE GORICE**

**- Upute za prijavitelje -**

1. **OPĆA ODREDBA**

Članak 1.

Ovim Pravilnikom uređuju se kriteriji, postupci i rokovi izrade i donošenja Programa javnih potreba u sportu od interesa za Grad Veliku Goricu (u daljnjem tekstu: Program) za koji se sredstva osiguravaju u Proračunu Grada Velike Gorice.

**Ciljevi natječaja i prioriteti za dodjelu sredstava**

Članak 2.

Opći cilj ovog Poziva je dostava prijedloga programa sportskih udruga grada Velike Gorice kojima će povećati kvalitetu života djece i mladeži kroz provođenje sportskih programa treninga i natjecanja u sportskim klubovima Grada i kroz programe sportskih priredbi i na taj način omogućiti zdraviji život kroz razvoj sportskih aktivnosti Grada Velike Gorice, a sve u skladu sa Strategijom razvoja sporta Grada Velike Gorice.

Specifični cilja ovog Poziva na dostavu projektnih prijedloga je povećati broj korisnika uključenih u programe sporta, unaprjeđenje mogućnosti i kvalitete provođenja sportskih aktivnosti djece i mladeži Grada Velike Gorice te na taj način ostvarivati ujedno politiku promicanja sporta na području Grada i šire sa svrhom poboljšanja zdravlja i kvalitete života svih uključenih sudionika.

1. **POSTUPAK PODNOŠENJA PRIJAVA PROGRAMA ZA UVRŠTENJE U PROGRAM JAVNIH POTREBA U SPORTU**

Članak 3.

Utvrđivanje sportskih programa od interesa za Grad Veliku Goricu i njihovo uvrštavanje u Program provodi se putem javnog poziva za prijavu programa i projekata za zadovoljenje javnih potreba u sportu Grada Velike Gorice (u daljnjem tekstu: Poziv).

Članak 4.

Poziv se objavljuje na web stranici Zajednice športskih udruga Grada Velike Gorice (u daljnjem tekstu: ZŠUGVG) odmah po donošenju Odluke Izvršnog odbora ZŠUGVG, odnosno potpisanog Ugovora sa Gradom.

O raspisanom pozivu obavještavaju se sve članice ZŠUGVG u pisanom obliku putem elektroničke pošte.

Članak 5.

Rok za podnošenje prijava programa iznosi najmanje 30 dana od dana objave.

Ocjenjivanje prijavljenih programa provodi Povjerenstvo koje imenuje Izvršni odbor ZŠUGVG.

Donošenje odluke o financiranju programa i vrijeme potpisivanja ugovora s korisnicima čiji su programi prihvaćeni za financiranje mora biti dovršeno u roku od 120 dana, računajući od zadnjeg dana roka za dostavu prijave programa.

Članak 6.

Zajednica športskih udruga Grada Velike Gorice će na temelju usvojenog Programa financirati sportske programe iz slijedećih programskih područja:

1. **Treninzi i natjecanja sportaša** - Programsko područje A

* *Program natjecanja sportaša svih uzrasnih kategorija,*
* *Sportska natjecanja mlađih dobnih skupina (kvalifikacije na državna mlađa kadetska) natjecanja, kadetska i juniorska i sudjelovanja na međunarodnim turnirima,*
* *Program sportske škole, (program sportske obuke mladih - početnici),*
* *Posebni sportski programi djece i mladeži*
* *Programi sporta djece i mladeži kroz škole sportova i univerzalne sportske škole*
* *Djelovanje sportskih udruga*
* *Funkcioniranje sustava sporta - rad udruga/klubova*

1. **Stručni rad** - Programsko područje B

* *Program treninga sportaša mlađih uzrasnih kategorija i seniorskog uzrasta,*
* *Sufinanciranje stručnih poslova u sportu i stručnog osoblja za rad svih uzrasnih kategorija*

1. **Organizacija međunarodnih, tradicionalnih i prigodnih priredbi** - Programsko područje C

* *Organizacija sportskih priredbi i manifestacija značajnih za promidžbu Grada Velike Gorice na županijskoj, državnoj ili međunarodnoj razini,*

1. **Organizacija i provedba zdravstvenih pregleda** - Programsko područje D

* *Zdravstvena zaštita sportaša,*
* *Zdravstveni pregledi sportaša koji su u sustavu natjecanja*

Članak 7.

Pravo podnošenja prijava na Javni poziv imaju punopravne članice Zajednice športskih udruga grada Velike Gorice, odnosno sportski klubovi i sportska društva (pravne osobe) sa sjedištem, odnosno prebivalištem u Velikoj Gorici i koje na temelju Zakona o sportu mogu obavljati djelatnost sporta.

1. **PRIJAVA NA JAVNI POZIV**

Članak 8.

Prijave se dostavljaju isključivo na propisanim obrascima, koji su zajedno sa ostalom dokumentacijom dostupni na službenim mrežnim stranicama Zajednice športskih udruga Grada Velike Gorice ([www.zsugvg.hr](http://www.zsugvg.hr)).

Obrasci se popunjavaju putem računala i trebaju biti vlastoručno potpisani od strane osobe ovlaštene za zastupanje i ovjerene službenim pečatom organizacije.

Razmatrat će se samo prijave koje su pravodobno prijavljene i koje u cijelosti zadovoljavaju propisane uvjete Javnog poziva.

Prijave podnositelja dostavljene izvan roka neće se razmatrati.

Članak 9.

Prijavitelji koji se prijavljuju za Programsko područje C, ne mogu se dodatno prijaviti na Javni poziv koji raspisuje ZŠUGVG za dodjelu financijskih potpora Zajednice športskih udruga Grada Velike Gorice za programe / projekte u sportu u 2022. godini.

Korisnici ne mogu prijaviti isti program na druge natječaje kojima se dodjeljuju sredstva iz proračuna Zagrebačke županije ili iz drugih javnih izvora.

**Gdje poslati prijavu ?**

Prijava na ovaj Javni poziv podnosi se preporučenom poštom, putem dostavljača ili osobno u zatvorenoj omotnici na kojoj treba stajati puni naziv/ime i adresa predlagatelja na adresu:

**Zajednica športskih udruga Grada Velike Gorice, Gajeva 25, 10 410 Velika Gorica**

* uz napomenu: *“Javni poziv za provedbu programa Javnih potreba u sportu Grada Velike Gorice u 2022. godini – NE OTVARATI”*

**Popis potrebne dokumentacije :**

* Ispunjeni Obrazac prijave za sva programska područja,
* Ispis iz Registra udruga dostupan na [www.registri.uprava.hr/#!udruge](http://www.registri.uprava.hr/#!udruge) ili potvrda o predaji zahtjeva za upis promjena u Registar udruga RH (ako promjena nije vidljiva na mrežnim stranicama Registra udruga),
* Preslika upisa u Registar sportskih djelatnosti
* Preslika isprave kojom se dokazuje stručna osposobljenost osoba koje će realizirati prijavljeni program (odnosi se na klubove/udruge koji se natječu za programe),

U javnom pozivu može se po potrebi zatražiti i dopunska dokumentacija ili isključiti potreba za dostavom određenih priloga ako su isti javno dostupni.

1. **OCJENA PRIJAVA KOJE SU ISPUNILE FORMALNE UVJETE JAVNOG POZIVA**

Članak 10.

**Opći uvjeti za udruge**

Zajednica će dodjeljivati sredstva programima za uvrštenje u Program javnih potreba u sportu korisnicima koji ispunjavaju slijedeće uvjete:

* da su upisani u Registar Udruga RH i da su uskladili svoje Statute sa Zakonom o udrugama (NN 74/14), odnosno da je podnesen zahtjev za upis promjena u Registar Udruga RH,
* da su upisani u Registar sportskih djelatnosti,
* da su upisani u Registar neprofitnih organizacija i vode transparentno financijsko poslovanje[[1]](#footnote-1),
* da je razvrstana od strane Državnog zavoda, a prema Pravilniku o razvrstavanju poslovnih subjekata prema Nacionalnoj klasifikaciji djelatnosti,
* da su ispunili obveze iz svih prethodno sklopljenih ugovora o financiranju,
* da se protiv prijavitelja, odnosno osobe ovlaštene za zastupanje ne vodi kazneni postupak i nije pravomoćno osuđen za prekršaje ili kaznena djela,
* da nije u stečajnom postupku, postupku gašenja, postupku prisilne naplate ili postupku likvidacije,
* da imaju zadovoljavajuće organizacijske kapacitete i ljudske resurse za provedbu programa za koji se prijavljuju,
* da prijavitelj neće prijavljene programe kandidirati na natječaje koji se financiraju iz proračuna Zagrebačke županije ili drugih javnih izvora,

Članak 11.

**Ocjena prijava koje su zadovoljile propisane uvjete natječaja**

1. Svaka pristigla i zaprimljena prijava ocjenjuje se na temelju kriterija za vrednovanje programa u sportu ZŠUGVG, a koji su naznačeni na obrascima programa za koje se traži financiranje.
2. Kod planiranja i programiranja sportova u okviru Programa javnih potreba u sportu Grada Velike Gorice u obzir će se uzeti specifičnost pojedinih sportova.
3. Unutar te podjele razlikovati će se vrhunski sport od kvalitetnog sporta nacionalne, međužupanijske, županijske ili gradske razine, sportska rekreacija i sl.
4. Prava iz Programa javnih potreba sporta Grada Velike Gorice sportski klubovi ostvarit će na osnovu stručno-programskih mjerila, odnosno pokazatelja broja registriranih sportaša svih uzrasta (mlađi kadeti, kadeti, juniori i seniori) te broj kategoriziranih sportaša od I. do VI. kategorije.
5. Slijedom navedenog, prioritet u programskom sufinanciranju je broj sportaša mlađih uzrasnih kategorija i stručni s mlađim kategorijama.
6. Za kvalitetnije praćenje sportskog kluba u programu javnih potreba uz sportski rezultat, bitan će utjecaj imati obavezno postojanje svih dobnih kategorija unutar kluba, a koje su definirane pravilima nacionalnog saveza pojedinog sporta.
7. Klubovi u pojedinačnim sportovima koji su u zadnjem olimpijskom ciklusu kroz programe uočene kao sredine koje stvaraju vrhunske sportaše dodatno će se zaštiti. Podupirat će se klupske sredine koje stvaraju vlastite sportaše, a ne „kupovina kategoriziranih“ sportaša.
8. Sportske priredbe od osobitog interesa za Grad Veliku Goricu sufinancirat će se u skladu s kvalitetom natjecanja.
9. Zajednica športskih udruga grada Velike Gorice obvezna je pridržavati se Nomenklature sportova i sportskih grana Hrvatskog olimpijskog odbora.
10. Sufinanciraju se programi sportskih klubova ili udruga koji su članice u Nacionalnom sportskom savezu, a nacionalni savez treba biti član Hrvatskog olimpijskog odbora.
11. Klubovi moraju imati natjecatelje uključene u Nacionalne saveze iz članstva Hrvatskog olimpijskog odbora.
12. Klub treba imati trenera sa programom rada i sa stručnom kvalifikacijom sa najmanje tri termina za trenažni proces.

Članak 12.

Pregled i ocjenjivanje pristiglih i zaprimljenih prijava provodi Povjerenstvo za pripremu i provedbu natječaja koje imenuje Izvršni odbor.

**Zadaće Povjerenstva :**

* razmotriti i ocijeniti prijave koje su ispunile formalne uvjete u skladu s kriterijima koji su propisani Javnim pozivom i pripadajućim pravilnicima,
* otvoriti svaku prijavu programa i provjeriti je li prijava dostavljena na javni poziv u zadanom roku,
* razvrstati i pohraniti prijave po programskim područjima na one koje zadovoljavaju i na one koje ne zadovoljavaju propisanim uvjetima,
* provjeriti da li je prijavitelj prihvatljiv u skladu s pravilnikom i uputama za prijavitelje,
* provjeriti da li su dostavljeni, potpisani i ovjereni svi obvezni obrasci,
* provjeriti da li su ispunjeni drugi formalni uvjeti natječaja,
* pribaviti moguće dopune i ispravke koje ne utječu na sadržaj prijave bitan za ocjenjivanje prijave,

Na osnovu objavljene formalne provjere, Povjerenstvo sastavlja izvještaj o postupku provjere ispunjavanja formalnih uvjeta primljenih na javni poziv i izrađuje prijedlog programa s planom raspodjele sredstava po pojedinim programskim područjima odnosno korisnicima te ga dostavlja Izvršnom odboru Zajednice.

1. **POSTUPAK IZRADE I DONOŠENJA PROGRAMA**

Članak 13.

Postupak vrednovanja podnesenih prijava programa započinje usvajanjem Proračuna Grada Velike Gorice i prihvaćanjem Programa javnih potreba u sportu Grada Velike Gorice.

Pri stručnom vrednovanju prijedloga Programa primjenjuju se opći i posebni kriteriji.

Opći kriteriji utvrđuju se kako slijedi:

* Ostvareni sportski rezultati
* Razvijenost sporta
* Javni status sporta

Posebni kriteriji utvrđuju se za svako programsko područje posebno.

Pregled općih i posebnih kriterija sastavni je dio dokumentacije u uputama za prijavitelje.

Za određena programska područja Zajednica je donijela zasebne pravilnike kojima su propisani i kriteriji financiranja programa (Udruge od posebnog značaja i Vrhunski sport) a koji će biti javno dostupni na mrežnim stranicama.

1. **SKLAPANJE UGOVORA O SUFINANCIRANJU**

Članak 14.

S prijaviteljima čiji programi budu prihvaćeni i uvršteni u Program javnih potreba u sportu Grada Velike Gorice (Korisnici) zaključit će se ugovori o sufinanciranju programa kojima će se regulirati dinamika realizacije programa, način praćenja korištenja dodijeljenih sredstava, obveza povrata u slučaju nenamjenskog trošenja i druga međusobna prava i obveze Zajednice i Korisnika.

Korisnik se obvezuje, u skladu s potpisanim Ugovorom, na svim tiskanim, video i drugim materijalima vezanim uz program istaknuti znak i naziv Zajednice.

1. **NAČIN DOZNAKE DODIJELJENIH SREDSTAVA KORISNICIMA, PRAĆENJE I KONTROLA NJIHOVOG KORIŠTENJA**

Članak 15.

Svi Korisnici čiji programi budu prihvaćeni i uvršteni u Program javnih potreba u sportu o istome će biti obaviješteni pisanim putem te pozvani na zaključenje Ugovora.

Sredstva za sufinanciranje programa doznačuju se na IBAN Korisnika u rokovima i na način utvrđen ugovorom o sufinanciranju javnih potreba u sportu, u skladu sa usvojenim Programom javnih potreba i zaključenom ugovoru.

Članak 16.

Ako se Korisnik kojem su odobrena sredstva istim programom prijavi na natječaj koji se financira iz proračuna Zagrebačke županije, ZŠUGVG zadržava pravo uskraćivanja dodjele odobrenih sredstava, kao i povrat već dodijeljenih sredstava o čemu će Korisnik biti izvješten. Odluku o tome donosi Izvršni odbor Zajednica.

Članak 17.

Ukoliko Korisnik iz bilo kojeg razloga ne može ostvariti program, dužan je o tome uz pisano obrazloženje pravovremeno izvijestiti ZŠUGVG.

Korisnik može zatražiti prenamjenu odobrenih sredstava ako za to postoje opravdani razlozi. Prenamjena sredstava može se zatražiti unutar istog programskog područja osim u iznimnim okolnostima. Zahtjev za prenamjenu dostavlja se u pisanom obliku Izvršnom odboru Zajednice koji donosi Odluku o prenamjeni sredstava.

Članak 18.

Izvršni odbor Zajednice obavljati će kontrolu namjenskog trošenja sredstava i provedbe programa.

Kontrolu provođenja programa može provoditi samo osoba koja je zadužena za takav zadatak od strane predsjednika ili glavnog tajnika ZŠUGVG ili Izvršnog odbora.

Kontrola provođenja programa može se provesti najavljeno i nenajavljeno, a osoba koja izvrši kontrolu pismeno podnosi izvješće Izvršnom odboru o obavljenoj kontroli i utvrđenom stanju.

Članak 19.

O ostvarenju programa i utrošenim sredstvima Korisnici su dužni podnijeti izvješće dva puta godišnje, u rokovima koji su definirani u Ugovoru između Zajednice i Korisnika.

U slučaju nepodnošenja Izvještaja Korisniku će se uskratiti isplata sredstava za naredni mjesec prema iznosu u skladu s odlukom Izvršnog odbora.

Članak 20.

Izvješće koje Korisnik mora dostaviti u propisanim rokovima su opisno i financijsko izvješće a isto treba sadržavati:

* popunjeni Obrazac izvješća o provedbi programa,
* opis izvršenog programa,
* financijsko izvješće\*,
* Odluka Izvršnog odbora/tijela upravljanja o provedbi programa,
* popratnu dokumentaciju vezanu uz izvršeni program (isječci iz novina, video zapisi, fotografije, bilteni, monografije, rezultati i sl.)

\* U financijskom izvješću navode se cjelokupni troškovi programa neovisno o tome iz kojeg su izvora financirani**.** Obvezno se dostavljaju i dokazi o nastanku troška podmirenog iz sredstava Zajednice (preslici faktura, ugovora o djelu ili ugovora o autorskom honoraru s obračunima) te dokazi o plaćanju istih (preslik naloga o prijenosu ili izvoda sa bankovnog računa).

Članak 21.

Prihvatljivi troškovi po pojedinim programskim područjima koji se financiraju ovim natječajem podrazumijevaju troškove koji su neposredno vezani uz provedbu pojedinih aktivnosti predloženog programa ili projekta kao što su:

* troškovi najma dvorane, sportskih terena, sportskih objekata za održavanje treninga i natjecanja sportaša,
* troškovi stručnog rada trenera i sportskih djelatnika za provođenje programa,
* troškovi natjecanja – kotizacija, članarina, troškovi sudaca, troškovi delegata, troškovi službenih osoba na natjecanjima, troškovi prijevoza, troškovi opreme, troškovi smještaja,
* troškovi organizacije manifestacija i sportskih priredbi – trošak objekta ili terena za provođenje manifestacije, nabava pehara i medalja, troškovi službenih osoba, troškovi razglasa, troškovi voditelja,
* grafičke usluge vezane uz provedbu natjecanja i treninga (grafička priprema, usluge tiskanja letaka, brošura, časopisa i sl. pri čemu treba navesti vrstu i namjenu usluge, količinu, jedinične cijene),
* troškovi komunikacije i komunalni troškovi (troškovi telefona, interneta i sl.) koji moraju biti specificirani i u iznosu do 25% od mjesečnog računa,
* troškovi nabavke opreme i pomagala nužne za provedbu programa, koja mora biti specificirana po vrsti i iznosu,
* ostali troškovi koji su izravno vezani za provedbu aktivnosti programa (knjigovodstvene usluge).

Neprihvatljivi troškovi :

* troškovi kamata na dug,
* kazne, financijske globe i troškovi sudskih sporova,
* plaćanje troškova profesionalnih sportaša,
* doprinosi za dobrovoljna zdravstvena ili mirovinska osiguranja koja nisu obvezna prema nacionalnom zakonodavstvu,
* plaćanje neoporezivih bonusa zaposlenima,
* bankovne pristojbe za otvaranje i vođenje računa, naknade za financijske transfere i druge pristojbe u potpunosti financijske prirode,
* troškovi koji su već bili financirani iz javnih izvora odnosno troškovi koji se u razdoblju provedbe projekta financiraju iz drugih izvora,
* doprinosi u naravi: nefinancijski doprinosi (robe ili usluge) od trećih strana koji ne obuhvaćaju izdatke za Korisnika,
* donacije u dobrotvorne svrhe,
* zajmovi drugim organizacijama ili pojedincima,
* ulaganja u kapital ili kreditna ulaganja, jamstveni fondovi,
* drugi troškovi koji nisu u neposrednoj povezanosti sa sadržajem i ciljevima projekta.

1. **ZAVRŠNE ODREDBE**

Članak 22.

Obavijest Korisnicima o dodjeli financijskih sredstava za program JP u sportu biti će javno objavljena na mrežnim stranicama Zajednice nakon održane Skupštine na kojoj se usvaja Program.

Svi korisnici koji nisu zadovoljili propisane formalne uvjete javnog poziva biti će obaviješteni putem elektronske pošte.

Prijavitelji čiji programi nisu prihvaćeni i uvršteni u Program javnih potreba u sportu Grada Velike Gorice bit će obaviješteni putem elektronske pošte te imaju mogućnost izjave prigovora u roku od 8 dana od zaprimanja obavijesti.

Članak 23.

Sastavni dio ovog Pravilnika je Pravilnik o kriterijima za vrednovanje i odabir programa javnih potreba u sportu Grada Velike Gorice.

Tumačenje ovog Pravilnika daje Izvršni odbor Zajednice.

Članak 24.

Ovaj Pravilnik stupa na snagu danom donošenja, a primjenjivat će se od 01. veljače 2022. godinu.

**KLASA: 01-22-02-222  
Velika Gorica, 02. veljače 2022.**

|  |
| --- |
| **Predsjednik ZŠUGVG**  **Goran Kovačić** |

1. Transparentnim financijskim poslovanjem smatra se da je udruga (Knjigovodstveni servis) dostavila FINA-i za potrebe Ministarstva financija minimalni godišnji račun prihoda i rashoda od 1. siječnja do 31. prosinca za godinu koja prethodi godini raspisivanja natječaja i bilancu, u skladu s propisima o računovodstvu neprofitnih organizacija. [↑](#footnote-ref-1)